Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 208/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»Ceylon Cinnamon«

EU-nr.: PGI-LK-02298 — 5.3.2017

BOB ( ) BGB (X)

1. Betegnelse [på en BOB eller BGB]

»Ceylon Cinnamon«

2. Medlemsstat eller tredjeland

Sri Lanka

3. Beskrivelse af landbrugsproduktet eller fødevaren

3.1. Produkttype

Kategori 1.8. Andre produkter i bilag I til traktaten (krydderier m.m.) og kategori 2.10. Æteriske olier.

3.2. Beskrivelse af produktet med betegnelsen i punkt 1

»Ceylon Cinnamon« er en betegnelse for et vegetabilsk produkt, der hovedsagelig indtages som krydderi. »Ceylon Cinnamon«-produkter fremstilles på basis af Cinnamomum zeylanicum Blume-træet med oprindelse i Sri Lanka (Ceylon).

»Ceylon Cinnamon« har en let sød smag og citrusaroma med noter af honning. Den har en lysebrun til let rødlig farve, mens stødt kanel er gylden gullig til brun.

Barken og bladene på Cinnamomum zeylanicum Blume-træet udgør råmaterialerne til fremstilling af »Ceylon Cinnamon«. Barken er særlig tynd, delikat og blød. Barkstrengene er således nemme at brække i stykker og har en blød tekstur. Barken er let lysebrun, er sød med et strejf af citrus. Træets cumarinindhold ligger under 0,004 %, og cinnamaldehydindholdet ligger på mellem 8 % og 70 % af de flygtige olier.

»Ceylon Cinnamon« fås i en række forskellige former:

i) Barkstrenge

Afskrællede stykker af den indre bark fra modne kaneltræer, der først tørres i solen (ikke direkte sollys), krøller sammen og lægger sig i lag, og kernen fyldes med små stykker afskrællet kanel, så der dannes længder på ca. 1 050mm ± ca. 50 mm. Vandindholdet er højst 15 %. Indholdet af flygtig olie er mindst 1 % på tør basis. Farven varierer fra CC4 til CC9. Cinnamaldehydindholdet af flygtig olie ligger på mellem 50 % og 70 %. Holdbarhedsperioden er fra 2 til 3 år.

ii) Afskårne barkstrenge

Afskårne barkstrenge fremstilles ved at tage kanelbarkstrenge og skære dem ud i den ønskede længde (20 mm ≤ 525 mm). De afskårne kanelbarkstrenge klassificeres efter diameter, farve og omfanget af brune pletter. Vandindholdet er højst 15 %. Indholdet af flygtig olie er højst 1 % på tør basis. Cinnamaldehydindholdet af flygtig olie ligger på mellem 50 % og 70 %. Farven varierer fra CC4 til CC9. Holdbarhedsperioden er fra 2 til 3 år.

iii) Pulver

»Ceylon Cinnamon«-pulver har en brun (CC10) til gylden gullig (CC5) farve. Det fremstilles af afskrællede stykker af den indre bark. Indholdet af flygtig olie er mindst 0,5 % på tør basis. Cinnamaldehydindholdet af flygtig olie ligger på mellem 50 % og 70 %. Holdbarhedsperioden er fra 2 til 3 år.

iv) Bladolie

»Ceylon Cinnamon«-olie udvindes ved dampdestillation af kanelblade og -kviste, der er bevaret efter høsten. Oliens farve varierer fra meget svag gul (CC1) til ravfarvet (CC7). Cinnamaldehydindholdet ligger på mellem 8 % og 40 % af vægten. Brydningsindekset varierer mellem 1,527 og 1,540, og den relative massefylde ligger på 1,034 til 1,54 ved 28 °C. Holdbarheden er to år.

v) Barkolie

»Ceylon Cinnamon«-barkolie udvindes ved at destillere kanelbarken. Cinnamaldehydindholdet i produktet ligger mellem 30 % og 70 %, og farven er lysegul (CC2) til ravfarvet (CC7). Cinnamaldehydindholdet ligger på mellem 30 % og 50 % af vægten. Brydningsindekset varierer mellem 1,555 og 1,580, og den relative massefylde ligger på 1,01 til 1,03 ved 28 °C. Holdbarheden er to år.

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen af »Ceylon Cinnamon« skal finde sted i det afgrænsede geografiske område. Disse omfatter:

— Formering

— Dyrkning

— Forvaltning af beplantningen

— Høst

— Forædling

— Klassificering.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

Barkstrenge, afskårne barkstrenge og pulver

— Efter at produktet er blevet skåret og stødt, pakkes det i jute-/papir-/bomulds-/polyethylenposer, fødevarepakninger af aluminiumsfolie eller andre fødevarepakninger. Pakningerne skal forsegles for at undgå absorbering af fugt.

— Opbevaring skal ske ved stuetemperatur, tørt og ventileret for at undgå enhver kemisk og mikrobiologisk kontaminering.

— Fugtighed: < 15 % uden direkte sol.

Barkolie og bladolie

For at undgå forekomsten af luft leveres bark- og bladolien i lufttætte glasbeholdere eller epoxybelagte metalbeholdere. Beholdermaterialet må ikke ændre ved produktet og skal beskytte det mod direkte sollys. Køberen og leverandøren kan aftale at bruge andre beholdere, så længe olien er beskyttet mod direkte sollys.

3.6. Særlige regler for mærkning af det produkt, som den registrerede betegnelse henviser til

Produktet mærkes som »Ceylon Cinnamon«, når det emballeres med henblik på distribution til kunden. Den enkelte »Ceylon Cinnamon«-pakning skal have en påskrift med producentens registreringsnummer.

Følgende særlige obligatoriske regler for mærkning af »Ceylon Cinnamon«-barkstrengspulver (som produkter til konsum) gælder:

— Fabrikantens eller emballeringsvirksomhedens navn, firmanavn eller varemærkenavn og adresse

— Parti- eller kodenummer

— Nettomasse

— Produktets klassificering (hvis relevant)

— Oprindelsessted — Sri Lanka.

4. Kort angivelse af det geografiske områdes afgrænsning

Det geografiske område omfatter hele øen Sri Lanka, et område på 65 651 km2, som har ensartede klimatiske og agronomiske forhold kendetegnet ved en særlig cyklus med to årlige monsuner med den deraf følgende nedbørsmængde, et ensartet antal solskinstimer og ensartede jordbunds- og andre agronomiske egenskaber. Disse forhold er begrænset til højder mellem 10 og 700 m over havets overflade. Kanel, der ikke er produceret i de definerede højder og i henhold til specifikationerne, kan ikke distribueres som »Ceylon Cinnamon«.

5. Tilknytning til det geografiske område

Anmodningen om registrering af »Ceylon Cinnamon« bygger på produkternes kvaliteter, egenskaber og omdømme.

5.1. Det geografiske områdes egenart

Miljømæssige forhold

Det geografiske område har særlige topografiske og klimatiske forhold, som egner sig til dyrkning af »Ceylon Cinnamon«. »Ceylon Cinnamon« dyrkes under Sri Lankas varierende forhold, der spænder fra halvtørre til vådområdeforhold, med jord, der varierer fra sølvsand til lerholdig og latrit- til grusholdig jord.

Temperaturerne ligger generelt mellem 25 °C og 32 °C. Nedbøren i området ligger årligt på mellem 1 250 og 3 500 mm. Sri Lanka har to intermonsunsæsoner, hvilket giver Sri Lanka fire årstider om året og et tropisk klima med yderst tørre og våde årstider. »Ceylon Cinnamon« dyrkes på hele øen Sri Lanka i højder fra 10 m til 700 m over havets overflade.

Menneskelige faktorer

»Ceylon Cinnamon« er blevet dyrket og forarbejdet i umindelige tider, hvorfor hele dyrkningsprocessen er baseret på tradition og praksis. Færdigheder og teknikker overdrages til familiemedlemmer, der arbejder som hold.

Dyrkningen af »Ceylon Cinnamon« er inddelt i forskellige trin, der bidrager til den bedst mulige kvalitet og det bedst mulige udbytte:

— De personer, der forbereder barkstrengene, betegnes »kompetente skrællere« eller »kanelteknikere«. Det er skrælleren, der afgør, hvornår det er bedst at høste. Når plantens udvikling og det fugtige klima opfylder de betingelser, der skal til for at producere »Ceylon Cinnamon«-produkter af den højeste kvalitet, sætter skrællerne gang i høsten ved at fjerne den indre bark, som er nem at løsne fra trækernen. Dette sikrer, at det høje olieindhold i barken bevares.

— De høstansvarlige har udviklet knowhow i forhold til at finde frem til de bedste træer til afskæring og anvender nogle særlige redskaber. Med disse redskaber — navnlig keththa og sooruna koketha — kan de skære i kaneltræerne for at opnå de tykkelser og de længder, der er defineret for »Ceylon Cinnamon«-barkstrenge.

— Skrællerne skraber den ydre bark med en stålskraber ved at bruge en skånsom og kvalificeret teknik for at undgå beskadigelse af den indre bark. Derefter gnides barken grundigt med en messingstang for at løsne den fra træets stamme.

— Skrællerne tager den buede indre bark og fylder den med andre stykker bark, så der dannes barkstrenge, der skal være 42 tommer lange. Målingen foregår med en stav med navnet Pethi Kotuwa.

— Efter en indledende tørring i ca. 24 timer presses barkstrengene og rulles med hånden for at sikre en ensartet diameter. Barkstrengene klassificeres derefter og tørres nu for anden gang i mellem seks og ti dage for at opnå et vandindhold på under 15 %. Barkstrengene lufttørres på udspændte reb eller særlige reoler, der er placeret tæt på loftet for at få gavn af den gode luftcirkulation.

— »Ceylon Cinnamon«-barkstrenge og afskårne »Ceylon Cinnamon«-barkstrenge klassificeres på baggrund af det traditionelle klassificeringssystem i Sri Lanka, hvorefter de klassificeres som Alba — omkring 0,24 tommer i diameter og sprød — Continental — omkring 0,63 tommer i diameter og mindre sprød, men med seks underklasser — Mexican — under 0,75 tommer i diameter, som er hovedingrediens i mange mexikanske retter med en sød og varm smag og blide noter af citrus — og Hamburg — under 1,3 tommer i diameter, der anses for at være tykkere og mørkere end de andre klasser.

Disse teknikker får olien og fugten til at sive fra midten af træet til den indre bark og ind i »Ceylon Cinnamon«. Dette forbedrer kvaliteten af »Ceylon Cinnamon«, navnlig dens stærke organoleptiske karakter.

Omdømme

Der er registreret handel med »Ceylon Cinnamon« helt tilbage i oldtidens Egypten, Babylon, Arabien, Venedig, Grækenland og i Romerriget.

Araberne kontrollerede kanelhandelen og holdt varens oprindelse hemmelig for at sikre deres monopol. Det var først i det 13. århundrede, at det i en arabisk krønike med titlen »Monument of Places and History of God’s Bondmen« blev afsløret, hvor det værdifulde krydderi blev produceret. På det tidspunkt blev kanel anset for at være mere værd end guld.

»Der er ingen tvivl om, at »Ceylon Cinnamon« er den fineste i verden, der ifølge oprindelige fortegnelser er blevet lovprist fra midten af det 14. århundrede, og et af de få produkter, som er af betydning for øen. Arabiske karavaner bragte den til romerne, som i Rom betalte, hvad der svarer til 8 GBP pr. pund for dette aromatiske krydderi. Ceylon (opkaldt efter De Barras — »kanelens moder«) er derfor med rette blevet kaldt »kaneløen«.« (Ferguson, 1887)

I 1911-udgaven af Encyclopaedia Britannica blev det bemærket, at kanel fremstillet af denne sort andre steder ikke kom i nærheden af »kanel dyrket på Ceylon«. Det hed sig derimod, at »»Ceylon Cinnamon« af fin kvalitet er en meget tynd glat bark med en let gullig brun farve, en meget aromatisk duft og en specielt sød, fremtrædende og behagelig aromatisk smag«.

I 2019 offentliggjorde New Food Magazine en artikel af Priyashantha om »Ceylon Cinnamon«, der fremhæver den gode kvalitet og de gode egenskaber med »særlig vægt på, hvordan den er sammenlignet med cassiakanel«.

En dokumentarfilm om æteriske olier i Sri Lanka, »Essential Oil Industry in Sri Lanka«, undersøger »Ceylon Cinnamons« historie og berømmelse og beskriver oliens egenskaber. Idéen til filmen kom fra afdelingen for kemo- og procesteknik ved universitetet i Moratuwa, Sri Lanka, og blev produceret i 2014. Den har tre dele og ligger på kendte websteder med videofiler.

I dag tilbyder gourmetrestauranter, eksempelvis i Malaysias Petronas-tvillingetårne eller i Hongkong, »Ceylon Cinnamon« i deres eftermiddagsteanretninger eller morgenmadsanretninger med »Ceylon Cinnamon«. Hoteller i Washington D.C. tilbyder koffeinfri »Ceylon Cinnamon«-krydderte i forbindelse med deres middagsmenuer i hotellets restauranter. Webstedet »Penzeys Spices« fra 2020 har en række opskrifter med »Ceylon Cinnamon«-stænger og -pulver.

5.2. Produktets egenart

»Ceylon Cinnamon« fremstilles på basis af Cinnamomum zeylanicum Blume-træet, som er en dyrket sort af kaneltræet med oprindelse i Sri Lanka.

Alle former for »Ceylon Cinnamon« er kendetegnet ved deres aromatiske intensitet, delikate, milde søde smag og citrusaroma med en subtil note af honning og deres olieindhold (barkstrenge, bark og pulver).

Barken på Cinnamomum zeylanicum Blume-træet er særlig tynd, delikat og blød. Barkstrengene er således nemme at brække i stykker og har en blød tekstur. Den er let lysebrun, er sød med et strejf af citrus. Barken på cassiakanel, der har en mørkere brun farve, er derimod tyk og hård og har en flad smag.

Alle former for »Ceylon Cinnamon« har et middel til lavt cinnamaldehydniveau og en ubetydelig mængde cumarin sammenlignet med cassiakanel, der har et meget højt indhold af begge stoffer.

5.3. Sammenhængen mellem det geografiske område og produktets særlige egenskaber, omdømme eller andre kendetegn

»Ceylon Cinnamons« kvalitet og kendetegn bygger på de miljømæssige og menneskelige faktorer, som er traditionelle for Sri Lanka, og nyder godt af et århundrede gammelt omdømme, der skyldes den vedvarende tradition, hvad angår produktionsmetoderne.

»Ceylon Cinnamons« usædvanlig kraftige aromatiske intensitet og let søde aroma kan tilskrives det geografiske områdes særlige topografiske og klimatiske forhold (kombination af nedbør, højde og temperatur) og de lokale produktionsmetoder.

De særlige kemiske og organoleptiske egenskaber ved »Ceylon Cinnamon« er knyttet til høstperioderne afhængig af den sydvestlige monsun fra maj til september og den nordøstlige monsun fra december til februar og den traditionelle viden om kanelhøst, skrælning, tørring og fremstilling af barkstrenge.

Barkstrengene klassificeres efter diameter og omfanget af brune pletter. Klasserne er benævnt Alba, Continental, Mexican og Hamburg. Inden for hver af disse klasser findes der underklasser. Klassificeringen er ikke baseret på farve. Barkstrengene har på grund af producenternes traditionelle viden om klassificeringsprocessen fået et særligt fysisk udseende, idet de klassificeres efter diameter og omfanget af brune pletter.

»Ceylon Cinnamon« adskiller sig fra cassiakanel ved at have en kraftigere aroma og sødme, der skyldes de klimatiske, agronomiske og botaniske forhold i Sri Lanka. Barken er blød, papiragtig og tynd. »Ceylon Cinnamon« forarbejdes og formes, så der dannes bedre producerede barkstrengsformer, som i højere grad frembringer produktets organoleptiske egenskaber. Disse særlige kendetegn sikrer, at »Ceylon Cinnamon« har en finere tekstur og en større kapacitet til at opretholde disse egenskaber efter emballering, med en holdbarhed fra to til tre år på grund af produktets højere vandindhold.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

Den konsoliderede udgave af produktionsbestemmelserne kan ses på SLEDB's websted: http://pureceyloncinnamon.srilankabusiness.com/index.html

(1) EUT L 343 af 14.12.2012, s. 1.